ועדת העבודה והרווחה, כנסת 25, פרוטוקול מספר 20, 2023-03-05 00:00

חוה אתי עטייה: צוהריים טובים, יום ראשון בשבוע, י"ב באדר התשפ"ג, 05 במרץ 2023, שעה 12:07

חוה אתי עטייה:  היום אנו דנים בנושא הצעת תקנות שירות אזרחי (עקרונות השירות הלאומי וההתנדבות הקהילתית) (תיקון) (תיקון), התשפ"ג-2023

חוה אתי עטייה:  אני מעבירה את רשות הדיבור לעו"ד יואב ארבל, יועמ"ש ברשות לשירות לאומי

חוה אתי עטייה:  תודה

יואב ארבל: בוקר טוב ותודה רבה לכם על קביעת הדיון במהירות באמת כמו שביקשנו

יואב ארבל:  בכמה מילים על מה שהבאנו בפניכם היום

יואב ארבל:  חוק שירות אזרחי שחוקקנו בשנת 2017 מסדיר את כל מערכת השירות הלאומי, כל הכללים וההוראות בנושא כל המערכת

יואב ארבל:  בתוך החוק סעיף 10 מסדיר את התעריף של השירות הלאומי

יואב ארבל:  התעריף זה הסכום שמשלם הגוף המפעיל שבו מתנדבים המתנדבים, לגוף המוכר שזה עמותה שדואגת לכל המעטפת של הבנות

יואב ארבל:       בתוך התעריף יש גם סעיף אחד שמדבר על דמי כיס של בנות ובני השירות

יואב ארבל:  לגבי דמי הכיס, כאשר העברנו את התקנות לפני כשנה, בזמנו בדיוק העלו את דמי הקיום של החיילים וגם בעקבות זה, בעקבות כל הלחצים שהיו והמאמצים של השרים דאז, העלו גם את דמי הכיס של מתנדבי השירות הלאומי ב-50%, ולכן אם זה היה לפני כן 540 לחודש, זה היה צריך להיות 810

יואב ארבל:  מכיוון שזה קרה אז כשלא היה תקציב, זה נעשה בהוראת שעה עד 31 בדצמבר 2022

יואב ארבל:  הוראת השעה הוארכה מכוח סעיף 38 לחוק יסוד הכנסת עד ה-15 בפברואר 2023, ומכיוון שגם עדיין עכשיו אין תקציב, בקרוב יהיה, אז אנחנו מביאים פה עוד הארכה של הוראת השעה עד סוף אוגוסט 2023, שבעצם דמי הכיס יישארו כפי שהם על 810 או כפי שהם עודכנו מאז

חוה אתי עטייה: תודה רבה

חוה אתי עטייה:  כן, בבקשה

עדה מימון: אני אשמח לשאול גם עוד מעט את משרד המשפטים לגבי הרטרואקטיביות

עדה מימון:  הבנתי שזה אושר, אבל בכל זאת

חוה אתי עטייה: שאלה חשובה

עדה מימון: כן, שנדע

עדה מימון:  אנחנו בעצם מאשרים את זה שבועיים רטרואקטיבית

דרור גרנית: אני ממחלקת ייעוץ וחקיקה במשרד המשפטים

דרור גרנית:  אנחנו נדרשנו לשאלת הרטרואקטיביות וסברנו שבהינתן העובדה שלוחות הזמנים פה הם יחסית מאוד קצרים, שההחלה הרטרואקטיבית היא קצרה מחד, ומאידך גיסא שמדובר פה על איזושהי הטבה ולא על פגיעה בזכויות הפרט, ובעולם המעשה אם אני מבין נכון, ופה יתקנו אותי חבריי מהרשות, אנחנו היום מצויים בתחילת מרץ כאשר בעצם בפברואר עדיין השתלמו דמי הכיס לפי הערך הגבוה, אז בעצם אין פה אפקט של פגיעה בזכויות או בהסתמכות או בתכנון של הפרט

דרור גרנית:  זה מיטיב גם בלוחות זמנים הקצרים וגם בעצם אפשר להגיד שזה ממש תחולה אקטיבית כי בעצם זה כבר יחול על דמי הכיס של חודש זה, ולכן מכל הטעמים האלה סברנו שאין קושי בסיטואציה הזאת

עדה מימון: אוקיי, אבל את התשלום מבצעים הגופים המפעילים, כלומר הם כן יידרשו לשלם את התעריף הגבוה וזה בסדר

עדה מימון:  הבנתי שזה מאושר וחשוב לציין את זה

דרור גרנית: הגופים המפעילים משלמים את זה בעצם לגופים המוכרים, והגופים המוכרים מוציאים את דמי הכיס ישירות לבנות

חוה אתי עטייה: אוקיי, תודה רבה

חוה אתי עטייה:  יש עוד מישהו שרוצה להעיר משהו?     

ראובן פינסקי: אני מנכ"ל רשות השירות הלאומי אזרחי

ראובן פינסקי:  אם אפשר רק להגיד תודה רבה על הזריזות

ראובן פינסקי:  זה לא מובן מאליו שבזמן כל כך קצר, הכול התעכב בגלל דיוני התקציב אבל אנחנו היינו מוכנים ואתם נעתרתם לבקשתנו

ראובן פינסקי:  18,000 משרתות ומשרתי השירות הלאומי אזרחי מודים לכם

חוה אתי עטייה: תודה רבה

עדה מימון: טוב, אז אני אקריא את נוסח התקנות

עדה מימון:   תקנות שירות אזרחי (עקרונות השירות הלאומי וההתנדבות הקהילתית)(תיקון) (תיקון), התשפ"ג-2023 בתוקף סמכותי לפי סעיפים 10 ו-105(א) לחוק שירות אזרחי, התשע"ז-2017, בהסכמת שר האוצר, לאחר שניתנה למנהל הזדמנות להגיש לשר את חוות דעתו בעניין, ובאישור ועדת העבודה והרווחה של הכנסת, אני מתקינה תקנות אלה:
     

עדה מימון: כלומר, אנחנו בעצם מחילים את ההסדר מה-16 בפברואר 2023 עד 31 באוגוסט 2023

חוה אתי עטייה: אני מעלה את הנושא להצבעה

חוה אתי עטייה:  מי בעד? מי נגד?  

חוה אתי עטייה: אושר     

חוה אתי עטייה: התקנות אושרו

חוה אתי עטייה:  תודה רבה